МОТИВИ
 към Проект на Наредба за за насърчаване на инвестициите с общинско значение
на територията на Община Бургас и реда за издаване на сертификат за инвестиция клас  В

1. Причини и мотиви за приемане на Наредбата са следните: 
С изменения в Закона за насърчаване на инвестициите (ЗНИ) от м. февруари и м.юли 2013 година се въведе възможността за издаване на сертификат за инвестиции с общинско значение, клас „В“ и предоставяне на съответни стимули, свързани с него. Редът и условията за издаване на такъв сертификат следва да бъдат разписани в Наредба за насърчаване на инвестициите с общинско значение и реда за издаване на сертификат за инвестиция клас В, която да регламентира прилагането на общинската политика за насърчаване на инвестициите, аргумент от разпоредбата на чл. 23з, ал.1 от ЗНИ. 
С  предложения проект на Наредбата се уреждат условията и реда за издаване на сертификат за инвестиция клас В и прилагането на мерките за насърчаване на инвестициите, съгласно изискванията на ЗНИ и Правилника за прилагане на закона за насърчаване на инвестициите (ППЗНИ). В нея са разписани правила по предоставяне, получаване на сертифициране на инвеститори клас В.
Насърчаването на инвестициите по тази Наредба се извършва основно, чрез административно обслужване в съкратени срокове и индивидуално административно обслужване. 
2.Цели, които се поставят с приемането на Наредбата: 
- Регламентиране на възможността за издаване на сертификат за общински инвестиции клас В и предоставяне на съответни стимули свързани с него.
- Синхронизиране на нормативните документи, приети от Общински съвет с националното законодателство 
3.Очаквани резултати от приемане на Наредбата: 
- Възможност проектите с общинско заначение да се насърчават, като инвестиции клас В, когато се реализират в административните граници на общината и отговарят на условията в Наредбата. 
- Подобряване на инвестиционния климат в общината. 
- Въвеждане на ефективни мерки за контрол и отговорности на инвеститорите. 
4.Финансови средства, необходими за прилагането на Наредбата - За прилагане на Наредбата не са необходими финансови средства.
5. Анализ за съответствие с правото на Европейския съюз  
Предлаганият проект на Наредбата е разработен в съответствие с Европейското законодателство –  Регламент (ЕС) № 651/2014 от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (текст от значение за ЕИП).

